रिहा किए गए 15 फिलस्तीनी कैदी कतर पहुंचे  
इस्राइली सैनिक गिलाड सालित को हमास के बंधन से पांच साल बाद रिहा किए जाने के एवज में समझौते के तहत छोड़े गए 15 फिलस्तीनी बंदी दोहा पहुंचे।
इस्राइली सैनिक गिलाड सालित को हमास के बंधन से पांच साल बाद रिहा किए जाने के एवज में एक समझौते के तहत छोड़े गए 15 फिलस्तीनी बंदी बुधवार को कतर की राजधानी दोहा पहुंचे।  फिलस्तीन के एक राजनयिक अधिकारी ने बताया कि रिहा किए गए कैदी बुधवार तड़के 3 बजे (भारतीय समयानुसार सुबह 5.30 बजे) कतर के विशेष चार्टर्ड विमान से दोहा पहुंचे और उप प्रधानमंत्री अहमद अब्दुल्ला महमूद ने उनकी अगवानी की। अधिकारी ने नाम नहीं जाहिर करने की शर्त पर कहा कि 15 फिलस्तीनियों को एक होटल में ले जाया गया है और उनकी मेडिकल जांच कराई जा सकती है।  इस्राइल ने शालित की रिहाई के बदले दो चरणों में 1,027 फिलस्तीनी बंदियों की रिहाई मंगलवार को शुरू की। शालित को हमास के उग्रवादियों ने जून, 2006 में बंधक बना लिया था। वह इस्राइल में अपने परिवार से मिला। दोहा पहुंचे 15 फिलस्तीनी कैदी रिहा किए गए कुल 477 बंदियों के पहले जत्थे में शामिल थे।  अधिकतर को वेस्ट बैंक या गाजा भेजा गया, लेकिन करीब 40 कैदियों को इस्राइल की सीमा में बने रहने के लिहाज से खतरनाक समझा जा रहा है। कतर ने कहा है कि वह तुर्की और मिस्र के साथ 40 में से कुछ बंदियों की मेजबानी के लिए तैयार है।